b'\n_START_ARTICLE_\nLars Fletre\n_START_SECTION_\nBiografi\n_START_PARAGRAPH_\nFletre vokste opp i Voss. I 1923 flyttet han til Chicago, USA. Her var han elev p\xc3\xa5 School of the Art Institute of Chicago fra 1925 til 1931. I 1933 flyttet Fletre tilbake til Norge. Fra 1941 til 1950 arbeidet han som formgiver og grav\xc3\xb8r p\xc3\xa5 Hadeland Glassverk p\xc3\xa5 Jevnaker. I 1950 flyttet han tilbake til Voss, hvor han etablerte et eget steinhuggeri. I 1954 flyttet han igjen til Chicago, hvor han ble boende til sin d\xc3\xb8d i 1977. Han d\xc3\xb8de imidlertid i Norge, da han var i Oslo i forbindelse med et oppdrag.\n_START_SECTION_\nKunst\n_START_PARAGRAPH_\nSom bildehugger har Fletre utf\xc3\xb8rt en rekke offentlige arbeider i Norge og i USA, i forskjellige materialer. Han har har portrettert blant andre Per Sivle, Johan Enger og Lars Osa. Som formgiver og grav\xc3\xb8r for Hadeland glassverk p\xc3\xa5 1940-tallet arbeidet Fletre under ledelse av Sverre Pettersen. Her utforsket han sandbl\xc3\xa5sing og gravyr. P\xc3\xa5 slutten av ti\xc3\xa5ret arbeidet han med Hermann Bongard og Willy Johansson, som tilh\xc3\xb8rte en ny generasjon formgivere p\xc3\xa5 glassverket.'